Peungkhotbah - Aceh Bible - Old Testament / Ecclesiastes-12\nIngat kheueh ubak peuncebta gata seumantong gata muda, sigohlom sampoe ubak thon-thon nyang peunoh seungsara. Bak masanyan gata teuma neupeugah, "Udeb ulôn hana bahgia."\n2 Meunyoe ka trok ubak saátnyan mata gata hana le trang, seuhingga maté kheueh sinar surya, buleuen ngon bintang. Awan nyang reudök ka jiba ujeuen, teutab na deungon gata sibagoe ancaman.\n3 Jaroe gata yo meukot-kot dan hana le teubri peulindongan. Gaki gata nyang teugab teuma guyah han na teunaga. Gigoe gata hana le leungkab sabab ka teuloh sampoe than jeuet le neumomoh peunajoh. Mata gata kabur sampoe ka suram meunyoe neukeumalon.\n4 Su nyang riôh ngon ramé nibak jalan raya teudeungoe bak geulinyueng gata lamkawan na deungon tan. Su musik ngon su kilang rab-rab hana teudeungoe. Gata hana jeuet neuéh sineunya. Deungon su kicoan cicém pih gata teujaga nibak teumpat éh.\n5 Gata teumakot neuteungoh nibak teumpat nyang manyang dan harôh neujak bacut-bacut. Ôk nyang na di ateueh ulée gata ka putéh dan gaki gata nyang na gata hua watée neubot langkah. Teuma gadôh kheueh peue mantong hajat dan keuinginan. Geutanyoe tajak u teumpat tinggai geutanyoe nyang paleng akhé, ureuëng ramé meuseudeh dan geumeuratok ngon geumo ba-e sipanyang jalan raya.\n6 Ranté pirak teuma putôh meukhan-khan; panyöt méuh srot laju beukah; talo tima putôh dan rusak; guci ié hanco meutabu beba.\n7 Tuboh geutanyoe teuma geuwoe keula-i, jeuet keu abée di ateueh bumoe. Nafáh keu udeban geutanyoe teuma jiwo ubak Po teu Allah. Gobnyan kheueh nyang bri sibagoe anugrah.\n8 Kheun ulôn, meumang banmandum nyan sia-sia, banmandum nyan peucuma, hana areuti bahpih sikada.\n9 Sang seumike nyan áreh dan bijaksana. Sabab nyan kheueh geupeurunoe ubak umat peue mantong iéleumé gobnyan. Jai nyang geumeurunoe laju gobnyan geu ujoe keubeunaran iéleumé nyan.\n10 Gobnyan geu useuha beumeuteumé tutoe haba nyang teuhibur, dan tutoe haba nyang geutuléh nyan na kheueh jujoe.\n11 Tutoe haba ureuëng áreh nyan na kheueh lagée tungkat tajam sidroe ureuëng meurabe, tungkat nyang geungui keu geulindong dumna bubiri gobnyan. Kumpolan amsal dan naseuhat, lagée labang nyang meukeumat óh kong. Banmandum nyan na kheueh atra nyang geubri lé Po teu Allah teuma, nyang rabe geutanyoe nyang than na dua.\n12 Aneuëk ulôn, keuhai saboh hai gata harôh waspada. Teumuléh kitab hantom na akhé, dan meunyoe lumpah that le meuruno jipeuhék jiwa ngon raga geutanyoe.\n13 Óh ka lheueh banmandum nyan ulôn peutimang, nyoe kheueh keusimpulan nyang na ulôn teumé. Teumakot kheueh ubak Po teu Allah dan taát kheueh ubak peue nyang geupeurintah, sabab keu nyan kheueh manusia nyoe geucebta lé Gobnyan.\n14 Po teu Allah teuma geupeusidang peue mantong nyang geutanyoe peubuet; bah kheueh nyan nyang jroh meunan cit deungon nyang brok, bahkan nyang teusöm pih teuma.